Norma Saliba tinħatar Kap tal-Kamra tal-Aħbarijiet u Editur Reġistrat tal-PBS
Imtella' Lulju 29, 2020 - Aġġornata 29 Ta' Lulju, 2020 7:51pm Il-Bord tad-Diretturi tal-Public Broadcasting Services Limited approva unanimament il-ħatra tas-Sinjura Norma Saliba bħala l-Kap tal-Kamra tal-Aħbarijiet u Editur Reġistrat tal-mezzi tax-Xandir Pubbliku. Norma Saliba hija ggradwata b'Baċellerat fl-Istudji Kontemporanji Mediterranji u b'Masters fl-Istudji Ewropej. Għandha aktar minn 20 sena esperjenza fil-ġurnaliżmu, kemm mal-istazzjoni nazzjonali u anki ma' stazzjonjiet privati. Bdiet il-karriera bħala ġurnalista sportiva meta kellha 16-il sena u fl-2004 ingħaqdet mal-Kamra tal-Aħbarijiet tal-PBS bħala ġurnalista u newscaster. Il-karriera ġurnalistika esponietha għal diversi opportunitajiet, ewlenin fosthom kienet il-ġurnalista li rrappurtat b'mod estensiv l-avvenimenti li seħħew Malta u barra għall-istazzjon nazzjonali fi żmien il-Presidenza Maltija tal-Kunsill tal-UE fl-2017; ippreżentat u pproduċiet diversi programmi ta' ġrajjiet kurrenti fosthom TVAM għal tliet snin wara xulxin u rebħet diversi unuri fl-IGM Awards. Fl-2017 kienet l-ewwel mara li mexxiet l-Istitut tal-Ġurnalisti Maltin (IĠM) u meta kienet studenti universitarja nħatret bħala l-ewwel Chairperson tal-għaqda tal-media Insite. Matul il-karriera ħadmet ukoll fil-qasam tal-fondi Ewropej (2008) u mal-MEUSAC (2011-2013). Riċentament hija kienet qed tokkupa l-kariga ta' Uffiċjal għar-Relazzjonijiet Pubbliċi fl-Uffiċċju tal-President. Filwaqt li jawgura kull suċċess lis-Sinjura Saliba fil-kariga l-ġdida tagħha, il-Bord sellem u rringrazzja lis-Sur Reno Bugeja għall-ħidma tiegħu fix-Xandir Nazzjonali tul diversi snin, kif ukoll għat-tmexxija tal-Kamra tal-Aħbarijiet fl-aħħar snin. Fi stqarrija, il-Ministru fi ħdan l-Uffiċju tal-Prim Ministru responsabbli mix-Xandir Pubbliku Carmelo Abela, feraħ l il Norma Saliba għall-ħatra tagħha bħala l-Kap il-ġdid tal-Aħbarijiet mill-Public Broadcasting Services Ltd. Il-Ministru Abela qal li bla dubju, l-esperjenza vasta tagħha bħala ġurnalista u xandara tagħmilha persuna ideali biex tmexxi 'l quddiem ir-riformi li hemm bżonn biex is-servizz nazzjonali tax-xandir jibqa' l-aktar wieħed imparzjali, fdat, u segwit fil-pajjiż.